Frederik Vad (S), 2025-11-28:
Tak for det.
Hvor er det egentlig vildt at være valgt til Folketinget.
Det kom lige pludselig over mig, også da jeg så de mennesker på tilhørerpladserne heroppe.
Det er stort at sidde hernede og kunne få lov til at være med til at bestemme nogle ting.
Nå, det er jo Dansk Folkepartis forespørgselsdebat, F3, det handler om i dag.
Sådan er det jo lidt i den her diskussion.
Der er blevet sagt, at vi har fået aflyst et samråd med konventionsambassadøren.
Det er simpelt hen ikke rigtig.
Der er bare fundet en ny mødedato på grund af tjenesterejse.
Danmark er et gæstfrit land, et ordentligt land.
I Socialdemokratiets optik er det verdens bedste land, men vores gæstfrihed forudsætter, at dem, der kommer hertil, selv udviser vilje til at blive en del af vores fællesskab.
Det er et grundprincip for vores udlændingepolitik, og det er et princip, som Folketinget har slået fast igen og igen.
Det er her i salen, at rammerne for dansk udlændingepolitik skal fastlægges, og det er et uomgængeligt og matematisk faktum, at man ikke både kan have et af verdens bedste velfærdssamfund og en nationalstat som den danske samtidig med ukontrolleret indvandring.
Indvandring fra Stormellemøsten og årtiers fejlslagen integration koster milliarder, og hvis den regning fortsætter med at stige, har vi ganske enkelt ikke råd til at bevare den socialdemokratiske velfærdsstat, som vi kender den.
De kulturelle udfordringer som følge af indvandring fjerner også forudsætningen for vores velfærdsstat.
Danskernes villighed til at levere halvdelen af deres indkomster til fælleskassen måned efter måned forsvinder, hvis de får en oplevelse af, at Danmark ikke længere er et folk, men et land bestående af flere folk.
Det er hermed ikke sagt: bestående af flere etniciteter.
Det her handler ikke om multietnicitet, men det handler om multikultur, altså at flere kulturer, flere majoritetskulturer, lever side om side.
Derfor er det altafgørende, at det er et flertal af Folketinget, der bestemmer dansk udlændingepolitik, og at det altså er et flertal af danskernes udlændingepolitiske holdninger, der tydeligt afspejles i udlændingepolitikken.
Over en bred kam går det rigtig godt med at stå vagt om den stramme udlændingepolitik.
Vi går til kanten af konventionerne: For nylig har vi vedtaget de strammeste udvisningsregler inden for dansk ret nogen sinde – det gjorde vi i foråret i år – ligesom vi igennem tiden på ansvarlig vis har strammet på centrale dele af lovgivningen, herunder den om statsborgerskabet.
Men der er noget, som ikke er helt, som det skal være.
Der er hårdt brug for et opgør med den magtesløshed, som vi gennem årtier har oplevet, når vi som land ikke kan udvise kriminelle udlændinge, fordi Den Europæiske Menneskerettighedsdomstol tolker den europæiske menneskerettighedskonvention på en sådan måde, at hensynet til den kriminelles familieliv vægtes højere end hensynet til ofret, det danske samfund og den kollektive offentlige orden.
Det skal vi ikke finde os i længere.
Langt flere kriminelle udlændinge skal udvises af Danmark.
Derfor har vi for nylig sammen med en række andre lande i Europa taget initiativ til at sætte et kritisk blik på fortolkningen af særlig den europæiske menneskerettighedskonvention, så vi kan udvise flere kriminelle udlændinge.
Det arbejde har jeg og Socialdemokratiet store forventninger til, ikke mindst fordi vi for første gang i danmarkshistorien har en statsminister, som mener det i hjertet, og som lægger al sin politiske kapital ind i at få det her til at lykkes og bygger de nødvendige politiske alliancer op i et Europa, som er ved at være dødtræt af ikke længere at have kontrol med egne grænser og med egen udlændingepolitik.
»Folketinget mener, at det er Folketinget, der skal beslutte dansk udlændingepolitik, og at det kræver en konstant indsats og villighed til at arbejde for så stram en udlændingepolitik som muligt – dette for at værne om sammenhængskraften i Danmark.
Folketinget noterer, at der efter dansk lovgivning allerede stilles høje krav til udlændinge, der ønsker at opholde sig i Danmark, og at Danmark har de strammeste udvisningsregler nogen sinde.
Folketinget noterer desuden, at problemet ikke er de danske regler, men derimod dele af visse konventioner og særlig domstolens fortolkning af Den Europæiske Menneskerettighedskonvention.
Det er derfor afgørende at fortsætte arbejdet med at ændre fortolkningen af konventionen.«